Вътьо Раковски
Жената и нощта

chitanka.info

Жена. Палто. Преметнат шал. Чадър.

Зад нея ден, пред нея нощ студена

отваря своята врата. Къде отива?

Тя влиза като в божи храм във нея.

Кой бог отслужва нощна литургия

отвъд, отвъд вратите на нощта?

О, ти богослужение на любовта

и тайнство божие, къде си?

Кой те дарява на една жена —

кой те отнема някога от нея?

Жена. Палто. Преметнат шал. Чадър.

Зад нея нощ, пред нея ден изгряващ

отваря своята врата. Къде отива?

Жена излиза от нощта — жена

налюбила се и затуй красива.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.